Valke-beampte steel op misdaadtoneelArgieffoto ŉ Lid van die Valke in Noordwes is 18 maande tronkstraf opgelê nadat hy R3 700 tydens ŉ wetstoepassingsoperasie gesteel het. Ao Lucas Mosoane (39) was gestasioneer by die Valke se Tlhabane-eenheid teen georganiseerde misdaad in Rustenburg. Hy en sy kollegas het op 21 April 2017 toegeslaan op ŉ huis op Phokeng, nie ver daarvandaan nie, op soek na dwelms. Kapt. Tlangelani Rikhotso, Valke-woordvoerder, sê tydens die soektog het een van Mosoane se kollegas gesien hoe hy R3 700 uit ŉ laai in die huis haal en dit in sy sak steek. Hy is op die plek in hegtenis geneem. Die verdagte het sy eerste hofverskyning op 23 April verlede jaar gehad waarna hy vrygelaat is op R1 000-borgtog. Daarna het hy telkens weer voorgekom totdat hy eindelik Woensdag gevonnis is. Intussen is hy aan interne tugstappe onderwerp en verlede jaar reeds ontslaan. Lt.genl. Godfrey Lebeya, nasionale Valke-hoof, loof die ondersoekers wat die moed gehad het om ŉ kollega in hegtenis te neem. “Ons eenvoudige boodskap is: Wetstoepassingsbeamptes moet misdaad bestry en dit nie pleeg nie. “Ons sal nie huiwer om diegene kort te vat wat in die versoeking gelei word om enigsins die wet te oortree nie.”